b'\n_START_ARTICLE_\nBoleslovas Piekarskis\n_START_SECTION_\nBiografija\n_START_PARAGRAPH_\nKetverius metus mok\xc4\x97si Peterburgo darbo mokykloje, o 1925 m. su t\xc4\x97vais persik\xc4\x97l\xc4\x97 \xc4\xaf Panev\xc4\x97\xc5\xbe\xc4\xaf, kur 1933 m. baig\xc4\x97 Panev\xc4\x97\xc5\xbeio lenk\xc5\xb3 gimnazij\xc4\x85. 1933\xe2\x80\x931937 m. Kauno Vytauto Did\xc5\xbeiojo universitete studijavo biologij\xc4\x85, o 1934\xe2\x80\x931942 m. Kauno konservatorijoje mok\xc4\x97si dainuoti, vargonuoti ir diriguoti, d\xc4\x97st\xc4\x97 muzik\xc4\x85 ir dainavim\xc4\x85 lenk\xc5\xb3 gimnazijoje. 1940\xe2\x80\x931942 m. d\xc4\x97st\xc4\x97 muzik\xc4\x85 ir vadovavo chorams Utenoje, v\xc4\x97liau dvejus metus dirbo Vilkavi\xc5\xa1kyje. 1944\xe2\x80\x931949 m. d\xc4\x97st\xc4\x97 muzik\xc4\x85 ir dainavim\xc4\x85, vadovavo chorams Kauno 8-ojoje ir 3-ojoje gimnazijose._NEWLINE_1950 m. Lietuvos valstybin\xc4\x97je konservatorijoje \xc4\xafgijo choro dirigento specialyb\xc4\x99 (doc. Konrado Kavecko klas\xc4\x97). 1950\xe2\x80\x931971 m. Vilniaus Juozo Tallat-Kelp\xc5\xa1os muzikos mokykloje d\xc4\x97st\xc4\x97 choro dirigavim\xc4\x85 ir kitas chorvedybos disciplinas. 1950\xe2\x80\x931953 m. buvo direktoriaus pavaduotojas mokymo reikalams. Kur\xc4\xaf laik\xc4\x85 mok\xc4\x97 muzikos ir dainavimo Vilniaus 8-ojoje vidurin\xc4\x97je mokykloje, vadovavo miesto m\xc4\x97g\xc4\x97j\xc5\xb3 chorams. Daug prisid\xc4\x97jo prie sostin\xc4\x97s meno m\xc4\x97g\xc4\x97j\xc5\xb3 ap\xc5\xbei\xc5\xabr\xc5\xb3 ir dain\xc5\xb3 \xc5\xa1ven\xc4\x8di\xc5\xb3 organizavimo, buvo respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas ir sumanus metodininkas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'